Nelitahtinen Honda Monkey on taas pop. Ainakin jos asiaa kysytään keski-ikäiseltä vantaalaismieheltä.

Helsingin Sanomat kysyi asiasta Pasi Hämäläiseltä.

– Ainakin Briteissä aikuiset äijät harrastavat näitä Hondia, Hämäläinen kertoi.

Suomeen Honda Monkey saapui vuonna 1973. Nelisenkymmentä vuotta sitten eläneet muistavat nuo ensimmäiset, pikkuruiset mopot, joilla teinit kurvailivat koulutiellä. Niitä joko ihailtiin tai niille naurettiin. Pasi Hämäläinen ei naura. Hän uskoo, että Monkey-ilmiö on rantautumassa Brittein saarilta meillekin.

– Niillä on sunnuntaisin sellainen tapa, että ne lähtevät prätkätalleilta parin-kolmenkymmenen porukalla ajelemaan maaseudulle ja käyvät kahvilla jossain, Hämäläinen kertoi.